정조 5년
辛丑二月二十九日辰時。上御誠正閣。晝講次對同爲入侍時。知事金熤。特進官李命植。參贊官鄭志儉。侍讀官洪明浩。檢討官趙鼎鎭。假注書趙衍德。記事官金載瓚李集斗。宗臣安昌尹燝。武臣行副護軍金光岳。領議政徐命善。右議政李徽之。兼兵曹判書洪樂性。開城留守鄭好仁。吏曹判書李衍祥。禮曹判書金熤。刑曹判書徐浩修。工曹判書李命植。行副司直李柱國。行訓鍊都正李敬懋。行副司直徐有寧。兵曹參判蔡弘復。大司憲金履素。大司諫尹坊。副校理洪明浩。洪忠道御史李鼎運。左副承旨趙時偉。假注書趙衍德。事變假注書沈達漢。記事官金載瓚李集斗。以次進伏訖。上讀前受音訖。明浩進讀孟子。旣曰志至焉氣次焉。止敢問夫子惡乎長章訖。上讀新受音訖。明浩曰。浩然之氣。爲此章之大綱領。而廣大剛果。不少撓屈者。卽天地之正氣也。人之所同得乎天。而聖人則直養而無害。無所虧欠。盛大流行。充塞兩間矣。不特孟子善養是氣而已。孔子之太和元氣。流行四時者。善養是氣也。程子之春風和氣。坐了一月者。亦善養是氣也。前聖後聖之學。專由於直養而無害。則其善養之效。豈不大且美哉。若以人君而不能乎善養。則氣無活潑之意。政有委靡之患。百世無善治之嘆。正由於此等病處。其於直養工夫。益勉聖學焉。鼎鎭曰。此章之無暴其氣者。言其內外交養之義也。此是爲學者正是喫緊處矣。是以程子所謂以養其志氣。則本末相須。應事得當。無不有善養中出來者也。今於帝王之學。非別般底事。發一令行一政。以養氣爲主。則初無暴氣之患。必有措治之效。伏願益加省察焉。上命經筵文義。熤曰。上下番旣陳大義。別無仰達。而孟子所謂持其氣。無暴其氣者。以謂其志行長進之意。而其效也。亦在於行事用功之際矣。其所養氣之工。不外乎此。伏願志氣二字。益軫加勉焉。上曰。好矣。特進亦陳文義。命植曰。玉堂經筵。俱陳文義。別無所仰達矣。上曰。參贊亦陳文義。志儉曰。臣亦無所仰達矣。上曰。言其志至焉工夫。則當在何等處乎。明浩曰。論其喫緊處。則都在於格致誠正之工。而若做得此箇工夫。則天下之理。無不應事。輒當昭然旁達矣。上曰。持其志無暴其氣者。亦當觀於何樣處乎。明浩曰。以其言與行觀之。則人之是非邪正。可辨於此。而人亦莫逃其狀矣。上曰。此一節文義。終有疑晦者矣。雖欲以言行辨其邪正之分。而此亦難矣。明浩曰。此大學所謂知言之義也。若以言行而觀之。則豈無邪正之別乎。上曰。經筵之意。何如。熤曰。不得於言。勿求於心。書亦云矣。今此辭令之間。亦是古人之言也。其所知言之道。只在於格物二字。而直與窮理致知。一般底工夫矣。上曰。姑舍是。命講臣先退。命書榻敎曰。右副承旨入侍。賤臣承命出來。召金宇鎭進伏。命善曰。日氣尙寒。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。上曰。御史進前。鼎運進伏。上曰。御史書啓。果何如。命善曰。觀其書啓。則旣詳且簡。善爲裁錄矣。今於別單所錄。亦載於原啓中。而方有三件覆奏者矣。命善曰。卽伏見洪忠道暗行御史李鼎運別單。則其一。論豪右武斷之弊也。洪州人邊鑑。出入量賊之門。無異骨肉之親。營建齋宮。倂力相助。籍沒家産。托稱己物。許多罪犯。宜在罔赦。御史旣已嚴刑仍囚。令道臣考律邊配。至於金悌行。渠以纔經罪謫之人。不思縮伏訟愆之道。或結契於浦氓。或捧稅於漁箭。其冒法罔利之罪。不一而足。此不嚴勘。將何以樹頹綱而戢强鄕乎。令該府卽爲拿問。從重科罪。何如。上曰。依爲之。命善曰。其一。論沿江轉漕之弊也。船價不及於湖南。斛捧不及於下道。故過去船隻。擧皆厭避。各邑上納。每致愆期。本道此弊。其來已久。御史之枚擧登聞。蓋是實際語也。但其均廳船定送之捄弊。似未諳均廳本無船隻而然耶。聞年前以作隊船事。惠廳關問便否於兩湖。而事或掣肘。未果變通云矣。今則京江之生涯轉艱。湖邑之捉船漸難。若使從便定制。則或有彼此樂從之道。令道臣商量事勢。論理意見。從速啓聞後。更爲稟處。何如。上曰。依爲之。命善曰。其一。論簽丁難得之弊也。良民多隱於士夫之籬下。富戶輒歸於官吏之契房。尋常烟戶之役。初不敢相侵。則面里搜括之擧。又豈能遍及乎。黃白之不得充代。隣族之不得矯弊。皆由於此。一依御史所請。申飭道臣。行會各邑。使之摘發容隱。革汰契房。一倂塡補於軍保之闕額。而若有如前掩置。因事現發。則當該守令。照法勘斷。道臣亦難免不飭之罪。以此意申明知委。何如。上曰。依爲之。繼自今益宜惕念搜括。俾革舊弊。今日以後現發。則便是令後。其所勘罪。尤不容泛忽。以此一體嚴飭。可也。出擧條命善曰。災政之有關於民國。大矣。朝家一番分俵之後。爲守令者。不體損上之德意。或致從中之消融。則其無狀不法。孰甚於此。律文中無論公私用之句。可見其嚴立科條。而近來紀綱懈弛。人不畏愼。無難乎犯手。至登於繡啓。若此不已。則白徵莫捄於窮民。實惠徒歸於汚吏。寧不痛惋。至於隱結之掩置。新起之減報。其在後弊。尤是不可容貸之罪。一邑如此。他邑可知。一道如此。他道可知。書啓中犯法守令。則該府自當照律嚴繩。而更以此意。知委各道。如有犯者。使之劃卽首實。以爲考律勘處之地。何如。上曰。依爲之。其中災結私用。尤非尋常不法之比。湖西如此。他道可知。各令諸道道臣。所管道內此等之弊。一一審覈。若不登時査聞。而從後自朝家有摘發之擧。該道臣當與犯者同律。斷不饒貸。以此自備局措辭。另加嚴飭各道。無敢以無所犯報來之意。一體嚴飭。而隨所聞。劃卽狀聞。可也。出擧條命善曰。驛路凋殘。專由於復戶之預賣。故向來海西畿甸之防禁此弊。不啻申嚴。意謂伊後更無復踵之習矣。今覽御史書啓。湖西之一邑一驛。尙有犯者。以此見之。則他道亦安保其不循謬習乎。爲先自備局發關。査問於各道。犯者使之勘繩。不犯者使之懲畏。以爲一切禁革。毋更扺法之地。何如。上曰。依爲之。此亦依災結私用事。擧條批答。道臣親執按査。從所聞狀聞。論勘。可也。出擧條上曰。洪忠兵使事。極甚無狀矣。如或畏法。則豈有山城餉米之如是犯手乎。此兩人。固是滌瑕收用。而渠不念圖報之道。反致犯汚之事。予當重繩其罪。以飭來人矣。命善曰。論渠所處。比諸他人。尤有罪焉矣。上曰。統制使。今日政。俾卽差出。可也。言其兩人之所處。則固當竭心奉公。如坐針氈。以效一毫之責。而如是犯罪者。當觀其口招之所供。果與書啓無相差左。則當施必伐之律。卿等第須知之。命善曰。統制使申大謙。以洪忠兵使時事。入於御史書啓。旣有嚴問口招之命。所帶統制使之任。爲先改差。何如。上曰。依爲之。出擧條命書榻敎曰。統制使申大謙。爲先改差。命書傳敎曰。繡啓。吏兵曹自當回啓。而其中洪忠前前兵使申大謙。前兵使李得濟事。不必待回啓而處之。予則曰。此兩人之爲是任。無異特除。一則滌瑕。一則濯用。渠輩之悸恐效力。百倍他人。雖於升合之穀。宜不敢擅自下手。則渠輩兩等。逋欠反作。若是夥然。設使虞候不能察。吏屬有所犯。身爲主將。慢若不省。亦豈差遣之意乎。似此無狀不法之類。若不明施懲惡之典。後雖有滌瑕濯用之人。皆將自同無故之人。唯以罔公肥己爲事。其弊豈但止於忠閫一營也。該兵使。爲先令該府嚴問口招。卽爲捧供以聞。上曰。同義禁先爲退去。此罪人口招。從速捧入。弘履承命先退。樂性曰。觀此洪忠道暗行御史李鼎運書啓。則以爲上黨山城軍餉米太。虛留八十石零。又考分給文書。則分給米一千七百六十八石內。吏逋四百五十四石零。反作八百五十九石零。實分給只是四百五十四石。太分給五百十二石內。吏逋一百三十三石零。反作二百四十石零。實分給一百三十九石。前虞候李始喆。依本律重勘。前前兵使申大謙。前兵使李得濟。身爲主將。矇未覺察。其罪狀。令攸司稟處事。爲請矣。莫重城餉米太之虛留逋欠及假名分給。反作之數。至於千餘石之多。洪忠前虞候李始喆。爲先罷職其罪狀。今該府拿問嚴處。前前兵使申大謙。前兵使李得濟。一例抛棄。不能檢飭之罪。在所難免。竝令該府拿問處之。何如。上曰。依爲之。出擧條命書榻敎曰。洪忠前兵使申大謙李得濟拿處。前虞候李始喆。先罷後拿。上曰。申大謙李得濟。今於犯科。如有發明之端。則實爲可幸矣。命善曰。聖念及此。實爲欽嘆矣。樂性曰。馬梁前僉使林道亨。鎭卒給代錢。稱以改船時用下。六朔之間。一不上下。怨聲狼藉云。亦令該府拿問嚴處。何如。上曰。依爲之。出擧條命書榻敎曰。馬梁前僉使林道亨。拿問嚴處。樂性曰。洪忠水使任嵂。公山營將洪雨輔。忠州營將李輯。西原營將權宜中。馬梁僉使洪光國。舒川萬戶韓愼裕。京畿邊將永宗僉使申暾。花梁僉使金得厚等。繡啓中論列。別無著績顯疪。竝置之。何如。上曰。依爲之。出擧條命書傳敎曰。政官牌招開政。衍祥曰。此洪忠道暗行御史李鼎運書啓也。以爲靑陽縣監李命瑀。公門詬吏。損威可知。嬖婢駭擧。貽譏不少。還穀未捧。反作賬租之色吏偸食。田沓覆沙之還起。吏錄永頉。曚不覺察。槐山郡守成光默。醉多醒少。酗杖過度。巡營勘罪定配之吏。別杖酷刑。終至致命。南陽府使李宜老。房嬖用事。衙客干政。廣徵牛贖。勒收軍錢。民錢之强貸。稅米之濫捧。還上之加分。刑具之違則。俱係難恕云。其罪狀如此。竝令先罷後拿。何如。上曰。依爲之。出擧條衍祥曰。此洪忠道暗行御史李鼎運書啓也。以爲黃澗前縣監李運永。專委下屬。夤緣爲奸。軍錢再徵。俵災不均。刑具違則。別杖行用。舒川前郡守柳知養。虛留各穀。襁褓簽丁。俱係不法。陰城前縣監洪若浩。各穀代捧。至於九百石。水同前縣監尹昌柱。俵災私用。宮稅加捧。還穀之未捧反作。軍政之白骨黃口。各條不法。不可容貸。扶餘前縣監申大權。軍丁之黃口白骨。徵族徵隣。怨聲狼藉。穀簿之吏逋。反作舊還加捧。新還起分俵災及奴婢願納錢。歸於私用。刑具多違典則。坡州前牧使李章漢。幸行時。治道造橋會減儲置米。加報惠廳之數爲六十六石零。春秋牟加分爲八百餘石云。不可以已遞而置之。竝令該府拿處。報恩縣監權濟應。前官之還穀加分。掩置不報。前縣監李天穆。犯留之罪。亦令稟處。仁川府使尹心緯。今春牟還加分八百餘石。前府使金謹行。牟還之加分餉米之吏偸。不可以已遞而勿論。淸安縣監李勉基。倉穀之虛留及未捧反作爲數千石。泰安郡守朴瑬。掌試之時。稱以應辨。收捧民錢。牟還請得於水營。不量受來。分給之時。一石不過七八斗。爲民之意。反爲病民。還上之未捧反作。刑具之雜木違則。竝宜勘處。全義縣監李得源。三載居官。無一善政。虛留未捧反作爲一千二百餘石云。上項諸守令。罪狀如此。竝令該府。拿問處之。何如。上曰。依爲之。出擧條衍祥曰。此洪忠道暗行御史李鼎運書啓也。以爲洪忠牧使閔台爀。政不束濕。威不戢豪。倉糴石子。頗不精實。劣米收耗。民間受弊。廉價販貿。海戶招怨。大興郡守朴華源。做事粗率。廳訟昏憒。猾鄕操縱。三政多錯。還穀石分。奸弊滋生。栗峰察訪白師謹。馹騎改立。不給添價。郵官買復。譏議備至云。俱不可仍置。竝罷職。何如。上曰。依爲之。出擧條命書榻敎曰。靑陽縣監李命瑀。槐山郡守成光默。南陽府使李宜老。先罷後拿。黃澗前縣監李運永。舒川前郡守柳知養。永同前縣監尹昌柱。淸安縣監李勉基。扶餘前縣監申大權。報恩縣監權濟應。前縣監李天穆。泰安郡守朴瑬。全義縣監李得源。仁川府使尹心緯。前府使金謹行。坡州前牧使李章漢。拿處。洪州牧使閔台爀。大興郡守朴華源。栗峰察訪白師謹。罷職。上曰。守令之雖或犯分。而若已捧納。則似不爲深罪矣。命善曰。此則姑未知如何矣。上曰。此是磨勘後。反庫時現發者乎。鼎運曰。然矣。上曰。牟麥亦有加分之事乎。命善曰。此則以春秋給其種子。故或有加分之事。而牟麥之爲穀。若陳一年。則擧皆腐傷而生蟲。雖或留庫。有害無益矣。徽之曰。此是必然之勢。至於牟麥之加分。雖是國之禁令。與米租之加分有異矣。上曰。卿言似然矣。衍祥曰。此洪忠道暗行御史李鼎運書啓也。以爲恩津縣監尹光孚。治有條理。徵捧舊逋。而曠官頻數。庶務或滯。是爲可警云。推考警責。何如。上曰。依爲之。出擧條命書榻敎曰。恩津縣監尹光孚。推考。衍祥曰。此洪忠道暗行御史李鼎運書啓也。以爲林川郡守李義綱。才固明敏。治亦綜密。剖決無礙。規模已成。市廛布木。蠲官貿之例而商旅頌譽。軍裝修改。趁組練之場而列邑嘉歎。災結之不報巡營而自辦俵給。舊還之不徵鰥寡而捐捧備完。尤是大惠。若論當褒。宜居首先云。其通敏之政。下究之惠。俱涉可嘉。合施陞敍之典。而事係恩賞。上裁處分。其餘守令察訪。別無優異政績。且無大段罪過。竝置之。何如。上曰。依爲之。林川郡守李義綱。特爲陞敍。可也。出擧條命善曰。御史書啓中。韓山郡守朴宗珪。以陞戶資保。出自官廩爲言。林川郡守李義綱。以災結不報巡營。自辦俵給爲言。資保。卽指保人。則豈有出自官廩之道。境內査得災結。則豈有掩置不報之理乎。御史之意。在褒不在貶。而下語之際。有關後弊。御史李鼎運。推考。何如。上曰。依爲之。出擧條命書榻敎曰。湖西御史李鼎運。推考。衍祥曰。此洪忠道暗行御史李鼎運書啓也。以爲鎭岑前縣監趙重岱。駭妄之擧。貽笑隣境。愚濫之習。至於投印云。而曾以投印至於定配。則今不可疊罪。亦爲置之。何如。上曰。依爲之。出擧條上曰。重岱之曾守是邑也。民之所竪之碑。其名維何。鼎運曰。名是虐民碑。而自官卽爲拔去。究覈其人而終未査得云矣。上曰。柳知養之所犯。罪實似輕矣。命善曰。誠然矣。熤曰。洪忠道暗行御史李鼎運書啓。有孝烈旌褒之請。所當筵中覆奏。而孝烈旌褒。事合愼重。且嶺南關西御史書啓中。孝烈褒啓之下該曹者。姑未回啓。三道回啓。竝以草記。一時回啓。何如。上曰。依爲之。出擧條上曰。書啓外。有何可奏之事乎。鼎運曰。更無所達矣。浩修曰。奎章閣志。已爲撰成。行將印頒。而臣自初與聞編摩之役。竊有愚見。故敢此仰陳矣。今之內閣。雖無皇朝掌票擬達政令之事。而若其備顧問摠文義則一也。明史曰。郊祀駕幸。則內閣扈從。御經筵。則內閣知經筵。閣志所載動駕時陪扈起居之例。卽皇朝法意。而惟閣職之不兼經筵。終乖古制。臣之愚見。則正二品提學兼知經筵。從二品提學。兼同知經筵。直提學勿論二品三品而俱兼參贊官。直閣隨本品而兼侍講侍讀檢討等官。待敎亦隨本品而兼司經說經典經等官。一如弘文館。然後體貌乃正。旣係官方通變。下詢大臣銓官而處之。何如。上曰。大臣之意。何如。領議政徐命善曰。內閣旣是備顧問。掌詞命之地。則經筵兼帶。館閣宜無異同。以此定制。似好矣。右議政李徽之曰。今此內閣。略依皇朝古制而創設。則俾兼經筵。以備顧問。恐合舊例矣。上曰。事係官方。銓官。就議在外他大臣。竝與己見。論理稟處。可也。出擧條上曰。兪彦鎬之今日次對。又不來參者。以其前事。果爲引嫌而然耶。命善曰。聞其所由。則以其向日規警中。寒心二字。果爲引嫌而不參。事涉太過矣。上曰。若引此事。則似未善處矣。此後。則無得懸病。必參賓對之意。使之另飭。可也。上曰。向日柳誼書啓判付事。盡爲擧行乎。衍祥曰。其中孟山。似有見漏之慮矣。命善曰。向以德川朔州孟山加分事。有所覆奏。而令新道伯。特下査啓之命矣。今聞吏判所傳。則孟山不入於判付中云。事甚可怪矣。上曰。此亦書出於備忘中矣。卿其筵退後。吏爲詳考以稟。可也。上曰。江華留守。可以將往乎。命善曰。臣果聞之。則勢難將往云矣。上曰。此亦曠官。可悶矣。命善曰。誠然矣。命退。諸臣以次退出。